Vista la comunicació de vaga formulada pel comitè d'empresa de Ferrocarrils de la Generalitat de Catalunya a la vall de Núria (registre d'entrada de 14 de març de 2013, als Serveis Territorials del Departament d'Empresa i Ocupació a Girona), i que afecta tot el personal de l'empresa en aquesta explotació, els dies 29, 30 i 31 de març de 2013, durant tota la jornada laboral;
Atès que el servei de transport de viatgers que presta l'empresa Ferrocarrils de la Generalitat de Catalunya s'ha de considerar un servei públic essencial per a la comunitat, ja que la seva interrupció pot afectar béns i drets constitucionalment protegits, com ara el dret a la circulació, segons estableix l'article 19 de la Constitució;
Atès que el dret al desplaçament mitjançant transport públic no es pot veure totalment interromput, ja que garanteix el desenvolupament d'altres drets necessaris i imprescindibles, com ara el dret al treball, a rebre assistència sanitària, etc., necessaris per al ciutadà;
Atès que l'autoritat governativa ha de dictar les mesures necessàries per tal de mantenir els serveis essencials, tenint en compte que aquesta restricció ha de ser justificada i proporcional amb l'exercici legítim del dret de vaga, reconegut a l'article 28.2 de la Constitució;
Atès que la vaga està convocada en el servei del tren cremallera de la vall de Núria durant tota la jornada laboral de tres dies de la Setmana Santa, coincidint amb els dies de màxima afluència de persones d'aquest període festiu, amb un volum de prop de 6.000 visitants en tots tres dies, amb 500 pernoctacions diàries, i tenint en compte que el cremallera és l'únic mitjà de transport de viatgers sense cap possibilitat d'alternativa per pujar i baixar de la vall de Núria, es fa del tot necessari garantir el servei per garantir la llibertat de moviment amb les degudes condicions de seguretat;
Atès que en anteriors precedents de vaga de la mateixa empresa es van fixar serveis mínims, tal com s'indica a l'Ordre TRE/300/2007, de 10 d'agost, consistent a establir només servei des de Queralbs fins a la vall de Núria, atesa la possibilitat de poder-hi accedir des de Ribes de Freser amb altres mitjans de transport, que no són d'aplicació, ja que corresponien a aturades parcials i en altres èpoques de l'any, per tal com la convocatòria actual de vaga incideix tot el dia i en una època de l'any en la qual es genera un nombre molt elevat de visites a la vall de Núria;
És en atenció a les raons exposades que es fixa com a servei mínim el 50% del servei habitual.
Ateses les situacions d'emergència que puguin afectar la salut i la seguretat de les persones i que no poguessin ser ateses pel servei mínim indicat, davant la inexistència d'altres mitjans, han de poder ser cobertes i s'ha de disposar de l'estructura d'emergència necessària;
Atès que en tràmit d'audiència totes dues representacions han formulat les seves propostes de serveis mínims, tal com consta en l'acta de 22 de març de 2013;
Atès que s'ha demanat l'informe a la Direcció General de Transports i Mobilitat del Departament de Territori i Sostenibilitat;
La situació de vaga anunciada pel comitè d'empresa de Ferrocarrils de la Generalitat de Catalunya a la vall de Núria, que afecta tot el personal de l'empresa en aquesta explotació, els dies 29, 30 i 31 de març de 2013, durant tota la jornada laboral, s'entendrà condicionada al manteniment dels serveis mínims següents:
- Servei per donar cobertura a supòsits d'emergència que afectin els drets a la salut i seguretat de les persones.
L'empresa, escoltat el comitè de vaga, determinarà el personal estrictament necessari per al funcionament dels serveis mínims establerts a l'article anterior.
Aquests serveis mínims, els prestarà, preferentment, si n'hi ha, el personal que no exerceixi el dret de vaga.
Les aturades i les alteracions en la feina per part del personal necessari per al manteniment dels serveis mínims que determina l'article 1 seran considerades il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'estatut dels treballadors.
Notifiqueu aquesta Ordre als interessats per al seu compliment i trameteu-la al Diari Oficial de la Gen e ralitat de Catalunya perquè s'hi publiqui.